
זבחים קא ע"ב



טקסט הדף מנוקד



וַיִּיטַב בְּעֵינָיו לֹא בּוֹשׁ מֹשֶׁה לוֹמַר לֹא שָׁמַעְתִּי אֶלָּא שָׁמַעְתִּי וְשָׁכַחְתִּי


אִיבְּעִי לְהוּ לְשַׁהוֹיַיהּ וּלְמֵיכְלַהּ בְּאוּרְתָּא טוּמְאָה בְּאוֹנֶס בָּאתָה


בִּשְׁלָמָא לְרַבָּנַן הַיְינוּ דִּכְתִיב הַיּוֹם אֶלָּא לְרַבִּי נְחֶמְיָה מַאי הַיּוֹם חוֹבַת הַיּוֹם


בִּשְׁלָמָא לְרַבִּי נְחֶמְיָה הַיְינוּ דִּכְתִיב הֵן הַיּוֹם אֶלָּא לְרַבָּנַן מַאי הֵן הַיּוֹם הָכִי קָאָמַר הֵן הִקְרִיבוּ אֲנִי הִקְרַבְתִּי


אָמַר מָר (הָיוּ) [הָיָה] לִשְׁלׇשְׁתָּן שֶׁיִּשָּׂרְפוּ מַאי שְׁלָשְׁתָּן


דְּתַנְיָא וְאֵת שְׂעִיר הַחַטָּאת דָּרֹשׁ דָּרַשׁ מֹשֶׁה שְׂעִיר זוֹ שָׂעִיר נַחְשׁוֹן חַטָּאת זוֹ חַטַּאת שְׁמִינִי דָּרַשׁ שָׂעִיר שֶׁל רֹאשׁ חוֹדֶשׁ


יָכוֹל שְׁלָשְׁתָּן נִשְׂרְפוּ תַּלְמוּד לוֹמַר וְהִנֵּה שֹׂרָף אֶחָד נִשְׂרַף וְלֹא שְׁלָשְׁתָּן נִשְׂרְפוּ דָּרֹשׁ דָּרַשׁ שְׁתֵּי דְרִישׁוֹת לָמָּה אֲמַר לְהוּ מִפְּנֵי מָה חַטָּאת זוֹ נִשְׂרְפָה וְאֵלּוּ מוּנָּחוֹת וְאֵינִי יוֹדֵעַ אֵיזֶהוּ כְּשֶׁהוּא אוֹמֵר וְאֹתָהּ נָתַן לָכֶם לָשֵׂאת אֶת עֲוֹן הָעֵדָה הֱוֵי אוֹמֵר זֶה שָׂעִיר שֶׁל רֹאשׁ חוֹדֶשׁ


שַׁפִּיר קָאָמְרִי לֵיהּ רַבִּי נְחֶמְיָה לְטַעְמֵיהּ דְּאָמַר קׇדְשֵׁי שָׁעָה לָא פָּסְלָה בְּהוּ אֲנִינוּת


אָמַר מָר הָיָה לוֹ לְאׇכְלָהּ לָעֶרֶב שַׁפִּיר קָאָמְרִי לֵיהּ קָסָבַר אֲנִינוּת לַיְלָה דְּאוֹרָיְיתָא


דָּבָר אַחֵר וַהֲלֹא פִּינְחָס הָיָה עִמָּהֶן שַׁפִּיר קָאָמְרִי לֵיהּ סָבַר לַהּ כְּרַבִּי אֶלְעָזָר דְּאָמַר רַבִּי אֶלְעָזָר אָמַר רַבִּי חֲנִינָא לֹא נִתְכַּהֵן פִּינְחָס עַד שֶׁהֲרָגוֹ לְזִמְרִי דִּכְתִיב וְהָיְתָה לּוֹ וּלְזַרְעוֹ אַחֲרָיו בְּרִית כְּהֻנַּת עוֹלָם


רַב אָשֵׁי אָמַר עַד שֶׁשָּׂם שָׁלוֹם בֵּין הַשְּׁבָטִים שֶׁנֶּאֱמַר וַיִּשְׁמַע פִּינְחָס הַכֹּהֵן וּנְשִׂיאֵי הָעֵדָה וְרָאשֵׁי אַלְפֵי יִשְׂרָאֵל וְגוֹ'


וְאִידַּךְ נָמֵי וְהָכְתִיב וְהָיְתָה לּוֹ וּלְזַרְעוֹ אַחֲרָיו כִּי כְתִיב הָהוּא בִּבְרָכָה הוּא דִּכְתִיב


וְאִידַּךְ נָמֵי הָא כְּתִיב וַיִּשְׁמַע פִּינְחָס הַכֹּהֵן הָהוּא לְיַחֵס זַרְעוֹ אַחֲרָיו


אָמַר רַב מֹשֶׁה רַבֵּינוּ כֹּהֵן גָּדוֹל וְחוֹלֵק בְּקׇדְשֵׁי שָׁמַיִם הָיָה שֶׁנֶּאֱמַר מֵאֵיל הַמִּלֻּאִים לְמֹשֶׁה הָיָה לְמָנָה


מֵיתִיבִי וַהֲלֹא פִּינְחָס הָיָה עִמָּהֶן וְאִם אִיתָא לֵימָא וַהֲלֹא מֹשֶׁה רַבֵּינוּ הָיָה עִמָּהֶן דִּילְמָא שָׁאנֵי מֹשֶׁה דִּטְרִיד בִּשְׁכִינָה דְּאָמַר מָר מֹשֶׁה בְּהַשְׁכָּמָה עָלָה וּבְהַשְׁכָּמָה יָרַד


מֵיתִיבִי לֶחֶם אֱלֹהָיו מִקׇּדְשֵׁי הַקֳּדָשִׁים וּמִן הַקֳּדָשִׁים יֹאכֵל אִם נֶאֶמְרוּ קׇדְשֵׁי קָדָשִׁים לָמָּה נֶאֶמְר[וּ] קָדָשִׁים קַלִּים וְאִם נֶאֶמְרוּ קָדָשִׁים קַלִּים לָמָּה נֶאֶמְר[וּ] קׇדְשֵׁי קָדָשִׁים


אִילּוּ לֹא נֶאֶמְר[וּ] קָדָשִׁים קַלִּים הָיִיתִי אוֹמֵר קׇדְשֵׁי קָדָשִׁים הוּא דְּאוֹכֵל שֶׁהֲרֵי הוּתְּרוּ לְזָר וְלָהֶן קָדָשִׁים קַלִּים לֹא יֹאכַל וְאִילּוּ לֹא נֶאֶמְרוּ קׇדְשֵׁי קָדָשִׁים הָיִיתִי אוֹמֵר בְּקָדָשִׁים קַלִּים יְהֵא אוֹכֵל שֶׁהֵן קַלִּים בְּקׇדְשֵׁי קֳדָשִׁים לֹא יְהֵא אוֹכֵל לְכָךְ נֶאֶמְרוּ קׇדְשֵׁי קָדָשִׁים וּלְכָךְ נֶאֶמְר[וּ] קָדָשִׁים קַלִּים


קָתָנֵי מִיהָא שֶׁהֲרֵי הוּתְּרוּ לְזָר וְלָהֶן לָאו מֹשֶׁה אָמַר רַב שֵׁשֶׁת לָא בְּבָמָה לְזָר וּכְדִבְרֵי הָאוֹמֵר יֵשׁ מִנְחָה בְּבָמָה


מֵיתִיבִי מִרְיָם מִי הִסְגִּירָהּ אִם תֹּאמַר מֹשֶׁה הִסְגִּירָהּ מֹשֶׁה זָר הוּא




רש"י



 טומאה באונס. שרצו להשהותה עד הלילה ולאוכלן כולן יחד ונטמאת באונס: בשלמא לרבנן. דאמרי אחד קדשי שעה ואחד קדשי דורות לילה הותר להן ולא יום עד הלילה היו רוצין להשהותה היינו דכתיב ואכלתי חטאת היום אני אונן ואוכל היום חטאת שמא לא שמעת אלא בלילה: אלא לרבי נחמיה. דאמר מה שהותר להם הותר אפי' ביום כגון קדשי שעה ומה שנאסר נאסר אף בלילה: מאי ואכלתי חטאת היום. בלילה נמי קדשי דורות הוו אסירי דהאמר מפני אנינות נשרפה ולא המתינו עד הערב ויאכלוה אלמא קסבר אנינות לילה דאורייתא והכי אמר לקמן: מאי היום חובת היום. כלומר קדשי דורות שהן חובת היום של ר''ח אתה אומר לי לאכול אונן והיינו חטאת היום חטאת הקבוע ליום: בשלמא לרבי נחמיה היינו דכתיב הן היום הקריבו. כלומר קרבן זה לחובת היום קרב וקדשי דורות הוא ואני אוכלן אונן בתמיה שמא לא שמעת אלא בשל שעה: אלא לרבנן. דאמרי שמא לא שמעת אלא בלילה קאמר ליה מאי היא דקאמר ליה הן היום הקריבו: הכי קאמר ליה. אמרת דילמא באנינות אקריבתיה וכי הן בניי הדיוטות היום הקריבו שום קרבן אני הקרבתי את הכל: שעיר נחשון. שאותו היום היה ראשון להקרבת נשיאים דתניא בסדר עולם בכ''ג באדר התחילו המלואים וכל שבעת הימים היה משה מעמיד המשכן ומקריב את קרבנותיו בכל בקר ובקר ופרקו ובשמיני העמידו ולא פירקו והוא ראש חדש ניסן ואותו היום נטל עשר עטרות וכו': חטאת שמיני. שבא חובה לשעה דכתיב קחו שעיר עזים לחטאת: שתי דרישות. דרישה לנשרפות דרישה למונחות למה מונחות להמתין לערב ולא נאכלו ביום: ואיני יודע איזו היא. תנא דמתניתא הוא דקמהדר למילתיה: הוי אומר זה שעיר ר''ח. שמכפר על טומאת מקדש וקדשיו כדאמר בשבועות (דף ב.): שפיר קא''ל. לעיל קאי דאמרן לר' נחמיה היה להן לשלשתן שישרפו: קסבר לילה דאורייתא. ומהכא נ''ל דמותקראנה אותי כאלה יליף מפני אנינות נשרפה ומדלא אכלוה לערב נפקא ליה אנינות לילה דאורייתא ור' יהודה לדורות אית ליה אנינות לילה דאורייתא אבל לאותו היום הותרה דדריש היום אני היום אסור ולילה מותר כו': ברית כהונת עולם. תחת אשר קנא אלמא מכאן ואילך הוא: ששם שלום בין השבטים. בימי יהושע בשבט בני גד ובני ראובן שבנו את המזבח בעבר הירדן ובקשו שאר שבטים לעלות עליהם לצבא ושלחו את פנחס לדבר עמהם: וישמע פינחס הכהן. בכל מקום אתה מוצא פינחס בן אלעזר בן אהרן הכהן אין כהונה כתובה אלא באלעזר וכאן כתובה בפנחס: ההוא. קרא התם בברכה כתיב בשרו שלא תפסוק כהונה מזרעו אבל עדיין לא נתכהן: לייחס זרעו אחריו. [מימי משה נתכהן וכששם שלום נתייחס ליקרא כהן ולייחס זרעו במעלות כהונה להיותם כהנים גדולים שלא הי' כהנים גדולים אלא מפנחס]: למשה היה למנה. לשון חלוקה בכהנים: טריד בשכינה. ולא היה עסוק באכילת קדשים שהדבור טורדו להיות תמיד בהר מבקר ועד ערב: בהשכמה עלה. להר בימי מתן תורה כשהיה עולה ויורד לקדש את העם ולהשיב את דברי העם אל ה' בפרק רבי עקיבא במסכת שבת (דף פו.) אלמא טרוד היה: לחם אלהיו וגו'. בבעל מום כתיב להתירו בקדשים: שהרי הותרו לזר ולהן. קא ס''ד הותר לזה במשה קאמר שאכל חזה ושוק של איל המילואים וקדשי קדשים היה כדכתיב ביה בשלו את הבשר פתח אהל מועד ושם תאכלו אותו ולא נאכל אלא ליום ולילה דכתיב ואם יותר וגו': בקדשים קלים. בחזה ושוק של שלמי יחיד לא יחלוק עם אחיו שלא מצינו זר ופסול חולק בהן: לאו משה. דהא לאו זר אוכל בקדשים אלא במילואים: לא בבמה קאמר. דהותרו לזר וכדברי האומר בפרק אחרון (דף קיג.) יש מנחה בבמה קטנה ומנחה קדשי קדשים היא ואוכלין שיריה זרים שהיו עובדים בבמה קטנה שהזר עובד שם כדאמר בפרק בתרא אבל קדשים קלים לא יאכל בחזה ושוק של כהנים שהרי לא הותרו לזר דלא אשכחן זר חולק במורם משלמי יחיד דאילו במקדש נאכל לכהנים ובבמה קטנה לא היה חזה ושוק כדתניא בפרק בתרא חזה ושוק בבמה גדולה ואין חזה ושוק בבמה קטנה והאי דבעי למינקט כדברי האומר יש מנחה בבמה דאי אין מנחה בבמה אין לך עוד קדשי קדשים נאכלין בבמה דאילו חטאת ואשם בבמה לא קרבי דתנן מגילה (דף ט:) כל שאין נידר ונידב אין קרב בבמה אין לך נדר ונדבה בקדשי קדשים אלא עולה ומנחה: 

תוספות



 בשלמא לרבי נחמיה היינו דכתיב הן היום הקריבו. כלומר קרבן זה לחובת היום קרב וקדשי דורות הוא ואכלתי חטאת היום בתמיה לא שמעת אלא בשל שעה אלא לרבנן דאמרי שמא לא שמעת אלא בלילה קאמר ליה מאי היא דקאמר ליה הן היום הקריבו הכי קאמר ליה אמרת לי דילמא באנינות אקריבתיה וכי הן בניי הדיוטות היום הקריבו שום קרבן אני הקרבתי אותם זו היא גירסת הקונט' ופירושו והשתא לפי זה למ''ד מפני אנינות נשרפה הוי הן היום בניחותא ולמ''ד מפני טומאה הוי בתמיה וקשה דלעיל בריש פ''ב (דף טז.) משמע איפכא ונראה דגרסינן נמי בהך פירכא בתרייתא בשלמא לרבנן היינו דכתיב הן היום כמו בקמייתא ובתרוייהו פריך לר' נחמיה מדכתיב היום כדמפרש בקונט' בקמייתא ומשני הכי קאמר וכי הן הקריבו אני הקרבתי כל הקרבנות שקרבו היום: ההוא בברכה הוא דכתיב. שברכו הקב''ה שיהיה כהן ומיד היה יכול להיות כהן אלא שתחילה צריך להלבישו ולמושחו ולחנכו בחביתין כדין הדיוטות המתחנכים בחביתין כדאמרינן בסוף התכלת (מנחות דף נא:) אבל שמא לא נתרצו לו כל ישראל באותה שעה מפני שהרג נשיא שבט עד ששם שלום בין השבטים בימי יהושע ואז נתרצו לו והלבישוהו [ומשחוהו] וחנכוהו בחביתין: ואידך נמי הכתיב וישמע פנחס הכהן ההוא לייחס זרעו אחריו. פי' מימי משה נתכהן וכששם שלום נתייחס ליקרא כהן ולייחס זרעו במעלות כהונה להיותם כהנים גדולים שכן מצינו בדברי הימים (א' ה') שלא היו כהנים גדולים אלא מפנחס ובספרי מפיק ליה מאת בריתי שלום שעמדו ממנו שמונים כהנים בבית ראשון ושלש מאות בבית שני וכולם נמנו בספרי: 

מהרש"א - חידושי אגדות

לא נתכהן פנחס וכו'. פרש"י בחומש אע"פ שכבר ניתנה כהונה לזרעו של אהרן לא ניתנה אלא לאהרן ולבניו שנמשחו עמו ולתולדותיהם שיולידו אחר המשחתן אבל פנחס שנולד קודם ולא נמשח לא בא לכלל כהונה ע"כ. וכן שנינו בזבחים לא נתכהן פנחס וכו' עכ"ל ע"ש:


ולר"א נמי הכתיב וכו'. יש לדקדק אמאי לא פריך מהאי קרא לרבי שמעון דפנחס כבר כהן היה בימי מלואים כדקאמר והלא פנחס היה עמהן ומאי קאמר במעשה זמרי והיתה לו ולזרעו אחריו ברית כהונת עולם וי"ל שהבטיחו הקב"ה על הכהונה גדולה שתהיה לעולם מזרעו של פנחס וכן היה משהעביר הכהונה מאביתר שהיתה מאתמר לצדוק נשארה הכהונה לעולם מזרעו של פנחס וק"ל:


ההוא לברכה וכו'. פרש"י בשרו שלא תפסוק כו' ע"ש. ק"ק דמ"מ כיון דלא זכה לכהונה אלא משום שלום וכאן בשרו על כך מאי האי דקאמר קרא הכא תחת אשר קנא וגו' דמשמע דבשביל מעשה שעשה זמרי זכה לכך ויש ליישב ודו"ק:


ההוא ליחס זרעו הוא דאתא וכו'. בפי' רש"י בגמרות שלנו לא פירש כלום בזה ובע"י מצאתי הפי' כעין שכתבנו לעיל לר"ש דכששם שלום נתייחס ליקרא כהן להיותם זרעו כה"ג שלא היה כה"ג אלא מפנחס עכ"ל:





רש"ש

גמרא (בסה"ע) וכדברי האומר יש מנחה בבמה. ולכאורה למ"ד אין מנחה בבמה יקשה ומן הקדשים ל"ל. וע"כ צ"ל אליביה טעם אחר. או מילתא דאתי מק"ו טרח וכתב לה קרא. וא"כ גם רב גופיה מצי סבר דאין מנחה בבמה. אלא דברייתא זו סוברת דיש מנחה בבמה. והוצרכתי לכתוב זה מפני שראיתי למחבר זמנינו שהקשה מכאן על התוס' לעיל (סח ב) ד"ה ונילף שכ' דהוי מצי לשנויי דרב סבר כמ"ד אין מנחה בבמה. אך הא ק"ל דסתם סיפרא מני ר"י והוא סובר לקמן (קיג) דאין מנחה בבמה. עי' שבת (ר"ד קלז) וש"ד:



רש"י ד"ה לייחס. שלא היה כה"ג אלא מפנחס. וכ"כ התוס'. וק"ל דהא עד אביתר שנסתלק בימי דוד היו כה"ג מזרע איתמר. עי' סוטה (מח ב) ובפרש"י שם. ובפירושו לשמואל (א' ב ל):



רש"י ד"ה שהרי הותרו לזר. וקדק"ד היה כו' ולא נאכל אלא ליום ולילה. תמוה דתודה ואיל נזיר ג"כ א"נ אלא ליום ולילה והן קדק"ל. ועמש"כ עליו לעיל (צז):



רש"י ד"ה בקדשים קלים. לא יחלוק כו' חולק בהן. וכן לקמן בד"ה לא בבמה. הזכיר חלוקה. האי קרא מוקמינן לקמן (קב) לענין אכילה. ולחלוקה ילפינן מקרא אחר מן כל זכר. ול"י מאי דחקו לפרש כן דהא המורם מהם (ר"ל מקק"ל) תנן בפ' איזהו דאינו נאכל אלא לכהנים כו'. ובבמה דהותר לזר הוא משום דשם אין שם קדושה עליהן יותר משאר הבשר כיון דאין נוהגין בה:





גליון הש"ס - רבי עקיבא איגר

גמ' משה רבינו כה"ג. עי' ע"ז דף לד ע"א תוד"ה במה:





מראית העין

ההוא בברכה כתיב. פירש הרב עיון יעקב ז"ל דבשרו שיעשה שלום בין השבטים ועי"ז זכה והיתה לו ולזרעו אחריו ברית כהונת עולם כיון שיעשה ש' ומהיכן זכה לכל זה תחת אשר קנא לאלהיו עכ"ד ואפשר לומר דהיסוד נקרא שלום והוא קנא ליסוד והרג זמרי לכך זכה לעשות שלום בין השבטים דשלום הוא בחינת יסוד ועוד אחרת פנחס זה אליהו זכור לטוב וקנא על הברית והוא בא בכל ברית ובעה"י אליהו בא לעשות שלום והשלום יסו"ד עול"ם וז"ש הנני נותן לו את בריתי שלום ולפי מ"ש גורי האר"י ז"ל דזמרי היה בו בחינת עשו ופנחס היה בו בחינת יצחק כי פינחס מלא גימטריא יצחק ולפי שאהב עשו עתה בא והרגו וא"ש לפי שהרג זמרי בחינת עשו לכן זכה והיה שכרו שלום כי הוא גימטריא עשו דוק כי קצרתי וגם כתבו גורי האר"י ז"ל דפנחס חלק טוב מיוסף וא"ש שלכך זכה לשלום שהוא יסוד. בחינת יוסף יסוד וז"ש לכן אמור שאתה בחינת יוסף ג"כ הנני נותן לו את בריתי שלום:





פתח עינים

והלא פנחס היה עמהן וכו' לא נתכהן פנחס וכו'. ראיתי בספר אמרי נועם (שהוא מפניני התוספות והראשונים) שכתב פרשת שמיני וז"ל הקשה הר"ח אמאי לא אכל פנחס את השעיר ותירץ הר"ש דבספרי אומר לא נתכהן פנחס וכו' ועוד הקשה הר"ח למ"ד משה שמש וכו' והשיב הר"ש דלא ידע האי פלוגתא עכ"ל והדבר קשה דכל זה תלמוד ערוך בסוגיין דמקשה מפנחס וממשה ומשני לא נתכהן וכו' ומשה טרוד בשכינה כמבואר בשמעתין ואיך הגדולים הללו מקשי ומשני מדנפשייהו ונעלם מהם תלמוד ערוך:





צאן קדשים

רש״י ד״ה בשלמא לרבנן כו׳ ולא יום ועד הלילה כו׳ כצ״ל:


ד"ה בשלמא לרבי נחמיה כו׳ בתמיה שמא לא כו׳ הד״א:


ד״ה אלא לרבנן כו׳ מאי הן דקאמרי ליה כו׳ כצ״ל:


ד״ה הכי קאמר ליה אמרת דילמא כו׳ כצ״ל:


ד"ה ברית כהונת כו׳ אשר קנא אלמא כו׳ כצ״ל:


ד״ה ששם שלום כו׳ עמהם הס״ד. ואח״כ ד״ה וישמע פנחס כו' כתיבא בפנחס והאי קרא התם כתיב הס״ד וכצ״ל. ואח״כ ד"ה בברכה כתיב ברכו שלא תפסוק כהונה מזרעו אבל עדיין לא נתכהן הס״ד וכצ״ל. ואח״כ ד״ה לייחס זרעו אחריו מימי משה נתכהן וכששם שלום נתייחס ליקרא כהן ולייחס זרעו במעלות כהונה הס"ד וכצ״ל ועיין בע״י:


תוס׳ ד״ה בשלמא רבי נחמיה כו׳ למ״ד מפני טומאה הוי בתמיה כו׳. פי׳ למ״ד מפני אנינות הוי שהן היום בניחותא שהיא חובת היום ואכלתי בלשון בתמיה ולמ״ד מפני טומאה הוי הן היום בתמיה וכי בניי הדיוטים הקריבו היום שום קרבן ולעיל משמע איפכא למ״ד מפני אנינות הוי הן היום בתמיה שמשה אמר שמא בניך הקריבו באנינות ולכך נשרפה והשיב אהרן וכי הן היום הקריבו בתמיה אני כ״ג הקרבתי ומקריב אונן ולמ״ד מפני טומאה הוי הן היום בניחותא הלא עדיין יום הוא והיינו אסורים בקדשים לאכול עד הערב ומתוך כך אירע בה טומאה באונס וכפרש״י שם:


ד״ה ההוא בברכה כו' עד ששם שלום בין כו׳. ואפשר לזה כיון המדרש בדין הוא שיטול שכרו מיד ר״ל הכהונה לכן אמור הנני נותן לו את בריתי שלום פי׳ כשישים שלום בין השבטים והיתה לו ולזרעו אחריו ברית כהונת עולם לייחס זרעו אחריו לעולם:

חק נתן

גמרא בשלמא לר״נ היינו דכתיב הן היום אלא לרבנן מאי הן היום יש לתמוה לגי׳ זו של רש״י אמאי לא ניחא ליה לרבנן הן היום היינו היום אסור ולילה מותר ושמא לא שמעת אלא לילה כמו דניחא להו גבי ואכלתי חטאת היום ולזה יש לומר גבי חטאת היום דכתיב אכילה ניחא להו לרבנן דהיינו היום אסור ולילה מותר אבל גבי הן היום דכתיב גבי הקרבה לא ניחא להו דלא שייך גבי הקרבה לומר היום אסור ולילה מותר אבל לר״נ ניחא דהיינו חובת היום אבל אי קשיא הא קשיא שהרי ברייתא היא לעיל והתניא הן היום אני היום אסור ולילה מותר וכו׳ דברי ר״י ופרש״י גופיה שם הן היום הן משמע דאלו הקרבנות חלוקין וכו׳ הרי דר"י גופיה מפרש הן היום היום אסור וכו׳ ואי לאו פרש"י שם איכא למימר דה״ג והתניא ואכלתי חטאת היום אני היום אסור וכו׳ ודוק:


שם ה״ק הן הקריבו אני הקרבתי נראה דהשתא דידעינן להאי תירוצא דהאי קרא הכי מתרצינן ליה לכ״ע בין לרבנן בין לר״נ דהכי מסתבר טפי וראיה לזה דלעיל בגמרא מתרצי האי קרא הכי בין לסברת ר״נ ובין לסברת רבנן ובזה יש ליישב הא דקשיא לן בפרש״י ז״ל בחומש שכתב הן היום הקריבו מהו אומר אלא אמר לו משה שמא זרקתם דמה אוננים שהאונן שעבד חילל אמר לו אהרן וכי הם הקריבו וכו׳ ותקראנה אותי כאלה אפילו לא היו המתים בני אלא שאר קרובים וכו׳ ואכלתי חטאת ואם אכלתי הייטב וגו׳ היום אבל אנינות לילה מותר וכו׳ היטב בעיני ה׳ אם שמעת בקדשי שעה אין לך להקל בקדשי דורות עכ״ל והנה רש״י ז״ל ארכביה לפירושיה דקרא אתרי רכשי שתחילה כתב היום אבל אנינות לילה מותר וכו׳ ואם כן אמאי לא הניחו עד הלילה ויאכלוהו ואין צריך לשורפו אלא ע״כ משום טומאה שנגעה בו והיינו כרבנן ואח״כ סיים בדבריו אם שמעת בקדשי שעה אין לך להקל בקדשי דורות והיינו כר״נ דאמר מפני אנינות נשרפה דאי לרבנן אין חילוק בין קדשי שעה לקדשי דורות דכולהו אסורים ביום ומותרים בלילה וכבר הקשה הרא״ם ז״ל זה והניח בצ״ע ע״ש ונ״ל דרש״י ז"ל שם בחומש רצה למיסבר הני קראי לכל הדעות שתחילה כתב שעיר החטאת שעיר מוספי ר"ח וכו׳ ומכולן לא נשרף אלא זה ונחלקו בדבר חכמי ישראל י״א מפני טומאה שנגעה בו נשרף וי״א מפני אנינות נשרף לפי שהיא קדשי דורות וכו׳ הרי שהביא השתי דעות ואח"כ בעי לתרוצי קראי אליבא דכ״ע וכתב מדוע לא אכלתם וגו׳ וכי חוץ לקדש אכלוה וכו׳ אלא אמר להם שמא חוץ לקלעים יצאה ונפסלה הן לא הובא שאילו הובא היה להם לשורפה וכו׳ וזה הפי׳ אתי ככ"ע אח״כ כתב הן היום הקריבו מהו אומר אלא אמר להם משה שמא זרקתם דמה אוננים וכו' אמר לו אהרן וכי הם הקריבו וכו׳ והאי פירושא נמי אתי ככ״ע כמ"ש ואח״כ כתב ואכלתי חטאת היום אבל אנינות לילה מותר וכו׳ וזה אליבא דרבנן וכיון דאנינות לילה מותר א״כ אמאי שרפוהו ולא הניחוהו עד הלילה ויאכלוהו אלא ע״כ משום טומאה שנגעה בו ואח״כ חזר ליישב אליבא דר"נ דאמר מפני אנינות נשרפה אמר לו אם שמעת בקדשי שעה אין לך להקל בקדשי דורות ודוק:


תוס׳ ד"ה ואידך נמי הכתיב וישמע פנחס הכהן וגו ובספרי מפיק לה וכו׳ שעמדו ממנו שמנה עשר כהנים בבית ראשון ושמנים בבית שני וכו' כצ״ל ועיין לתוס׳ בפ״ק דיומא דף ט׳ ע״א ד״ה ולא שימשו כו׳ אלא י״ח כהנים:

ברכת הזבח

חידושים


תוס׳ ד״ה בשלמא לר׳ נחמיה כו׳ הן היום הקריבו וה״ק כו' והשתא לפי״ז למ״ד מפני אנינות כו׳ הוי הן היום בניחותא כו׳ עכ״ל. כוונתם דלמ"ד מפני אנינות נשרפה א״כ התמיהא היאך נאכל חטאת היום שהוא קדשי דורות ואסור אף בלילה ופי' הכתוב הן היום הוא חובת היום היאך ס״ד ואכלתי חטאת כו׳ והן היום הוא בניחותא. ואכלתי הוא התמיהא. אבל לרבנן הן היום הוא התמיהא שיקריבו בניי היום בתמיהא ולעיל פ״ב משמע איפכא דלר״נ הן היום הוא בתמיהא שיקריבו אוננים ומשה טעה וס״ד שהקריבו אוננים והשיבו בתמיהא אלא שלא יכולים לאכול ביום מפני אנינות וקודם הלילה נטמאה וא״כ היאך נאכל בתמיהא וכך פירש״י שם ע״ש ודוק:


בא״ד. ומשני ה״ק כו׳ שקרבו היום. ור"ל דקושיא קמייתא היא אתיבת היום וקושיא שני׳ אעניינא דהן היום הקריבו דהיאך נאכל ביום הקרבתו דא״ש טפי לרבנן מלר״נ ודוק נ״ל:


הגהות


גמרא ושכחתי איבעי להו לשהוי ולמיכלא לאורתא טומאה באונס באתה כצ״ל:


אמר רב משה רבינו כו׳ כצ״ל:


רש״י ד"ה טומאה באונס כו׳ ונטמאת באונס הס״ד: ואחר כך ד״ה בשלמא כו׳ חטאת שמא לא שמעת אלא בלילה כצ״ל:


ד״ה מאי ואכלתי כו׳ אסירי דהאמר כו׳ אמר לקמן הס״ד:


ד״ה בשלמא כו׳ דורות הוא ואני אוכלן כו׳ בתמיה הס״ד והד״א:


ד״ה שמא לא שמעת כו׳ היום הקריבו כצ"ל והס״ד:


ד״ה שתי דרישות כו' למנחת כו׳ כצ״ל:


ד״ה שפיר קאמר כו׳ לשלשתן שישרפו הס״ד:


ד״ה ששם שלום כו׳ אהרן הכהן אין כהונה כו׳ בפנחס והאי קרא התם כתיב הד״א והס״ד:


ד״ה טריד כו׳ שהדיבור טורדו כו׳ כצ״ל:


ד״ה בהשכמה כו׳ ד"ה לחם כו׳ להתירו בקדשים הס״ד:


ד״ה שהרי הותרו לזר ולהן כו׳ כדכתיב ביה בשלו כו׳ הד"א:


ד״ה בקדשים קלים כו׳ ופסול חולק בהם כצ״ל והס״ד: ואח״כ ד״ה לאו משה כו׳ במילואים הס״ד: ואח״כ ד״ה לא בבמה כו׳ בבמה קטנה שהזר כו׳ בבמה אין לך כו' עולה ומנחה הד״א. ור״ל ועולה כולה כליל:


תוס׳ ד״ה ההוא בברכה כו׳ בחביתין הס״ד:


ד״ה ואידך וכו':

פנים מאירות

רש״י ד"ה בשלמא לרבנן כו׳ ואחד קדשי דורות לילה הותרה כו׳ ר"ל קדשי דורות היינו שעיר דר"ח אבל קדשי דורות שיקריבו לעתיד לר"י לילה לא הותרה וק"ל:


גמרא אמר להו מפני מה חטאת זו נשרפת ואלו מונחות כו׳ לדעת ר"י ור״ש שפיר גירסא זו דתשובתו של אהרן היה ג"כ על שניהם ואכלתי היום שמא לא שמעת אלא בלילה אבל ביום אסור ולכך אלו מונחות עד הלילה ושעיר זה נשרף ע"י שלא היה לנו לאכול ביום והנחנו עד הלילה אירע לו טומאה באונס ושרפנו אותו אלא לרבי נחמיה דסבר דקדשי שעה הותרו ביום ואם פירש משה על אלו שמונחות לא היה משיב לו אהרן אלא על הנשרפת ונראה ברור דלר"נ ניחא גירסא זו שהביא הר"ם בשם ת"כ דרש דרש שתי דרישות למה מפני מה נשרף זה ומפני מה נאכלו אלו ואף שהר"ם כתב ששתי דרישות אינן אלא אחת יעויין שם מ"מ נראה דלא קשה מידי אי היה דורש על שעיר הנשרף היו יכולים לומר שלא ידעו שאנינות הותרה ולמדו ק"ו ממעשר ולכך הגדיל הקושיא ומפני מה נאכלו אלו וע"כ צריכים אתם לומר שהותרה אנינות ביום זה א"כ יקשה מפני מה נשרף זה ואהרן השיב לו שיש חילוק בין קדשי שעה לקדשי דורות ולכך אלו נאכלו וזה נשרף כן נראה לי ברור באין גימגום והרא"ם הגי׳ והב"ז הסכים עמו ולפי מה שכתבתי אין לשבש הספרים דגירסא זו אליבא דר"נ וגירסת הש"ס אליבא דר"י ור"ש וק"ל:

